section_heading: Biblija o Ezavu
paragraph_text: Ezav je poznat po tome što je olako pogazio i ustupio svoje prvorodstvo bratu Jakovu. Naime, jednom prilikom se Ezav vratio s polja. Bio je gladan i tražio je od Jakova da mu dâ crvenog variva da pojede. Jakov je odgovorio da će mu udovoljiti ako najprije on njemu ustupi svoje prvorodstvo. Ezav se s time složio, no Jakov je još tražio da mu se zakune, i kada mu se Ezav zakunio dobio je kruha i juhe od leće. Nakon objeda se digao i otišao svojim poslom (Post 25,29-34). Kad je njegov otac Izak ostario i oslijepio, odlučio mu je prije smrti dati blagoslov. Naredio mu je otići u pustaru i uloviti mu divljači te pripremiti mu ukusan obrok, kako on voli te blagovati. Njegova majka Rebeka je čula njihov razgovor te je sve prenijela Jakovu. Tako je i ona njemu slično naredila, otići stadu i donijeti dva lijepa kozlića pa će ona pripremiti njegovom ocu, tako da on dobije blagoslov umjesto Ezava. Kad je Jakov to učinio, Rebeka je priredila ukusan obrok i dala mu odjenuti Ezavovo najljepše odijelo. Morao je odjenuti Ezavovo odijelo da ga otac ne bi prepoznao i da ne bi ispao varalicom. Sve je na kraju dobro završilo za Jakova, otac ga nije prepoznao pa je dobio blagoslov iako je bio namijenjen Ezavu. Kad se Ezav vratio i kad mu je otac rekao da mu je već netko prije njega pripremio i donio ukusan obrok, shvatio je da ga je Jakov prevario i da je prijevarom dobio očev blagoslov. Poslije toga je jako zamrzio Jakova.